Mak 10
Jézi Enstwi Konsèné Dévosé
(Mafyou 19:1-12; Louk 16:18)
1Kon sa Jézi kité plas sala épi i janbé Lawivyè Jouden épi i alé an pawès Joudiya. Ankò la té ni an chay moun ki vini oti'y, épi kon i ni labitid, i enstwi yo.
2Déotwa Fawizyen vini koté i té yé-a épi yo té ka gadé pou wè si i té kay palé kont lwa Moziz-la. Épi yo mandé'y, "Ès si lwa-a ka bay an nonm pèwmi pou i sa dévosé madanm li?"
3Jézi wéponn, "Ki sa Moziz té konmandé zòt?"
4Yo di, "Moziz té ban nou pèwmi pou nou sa bay madanm-lan an papyé ka moutwé i ja dévosé, épi apwé sa ou sa voyé'y alé."
5Jézi wéponn yo, "Moziz ékwi lwa sala paski tjè zòt té wèd. 6Mé an koumansman-an, tan-an Bondyé té fè latè épi syèl, lévanjil-la di, 'I té fè yo nonm épi madanm. 7Épi pou wézon sala an nonm kay kité kay papa'y épi manman'y épi i kay wèsté épi madanm li, 8épi yo dé-a kay viv kon yonn.' Kon sa yo pa dé moun ankò, mé yo sé yonn. 9Kon sa si Bondyé ja mété dé moun ansanm, nonm pa sipozé sépawé yo."
10Lè yo viwé an kay-la, sé disip-la mandé Jézi pou èspliké sa i té di-a konsèné dévosé. 11Jézi di yo, "Nonm-lan ki kité madanm li-a épi i mayé épi an lòt sé yon adiltè. 12Épi si madanm-lan dévosé mawi'y épi i mayé an lòt nonm i sé an adiltè osi."
Jézi Épi Sé Manmay-la
(Mafyou 19:13-15; Louk 18:15-17)
13Déotwa moun mennen manmay bay Jézi pou i pasé lanmen bennédiksyon asou yo, mé sé disip-la di sé moun-an, "Pouki zòt ka mennen sé manmay sala pou anbété mèt-la kon sa?"
14Lè Jézi wè sa yo té ka fè-a, i pa té sòti kontan. I di sé disip li-a, "Kité sé manmay-la vini jwenn mwen épi pa anpéché sé moun-an mennen yo ban mwen, paski sé moun ki kon sé manmay sala ki kay vini anba kondwit Bondyé. 15Mwen ka di'w lavéwité, pyèsonn ki pa kité Bondyé kondwi yo kon sé ti manmay sala ka fè-a pa kay janmen vini anba kondwit Bondyé." 16Épi i pwan sé manmay-la an bwa'y, i mété lanmen'y asou yo épi i benni yo.
Nonm Wich-la
(Mafyou 19:16-30; Louk 18:18-30)
17Kon Jézi pati asou chimen'y, an nonm kouwi vini jwenn li épi i ajounou douvan'y. Nonm-lan mandé Jézi, "Bon mèt, ki sa mwen ni pou fè pou mwen sa ni lavi étonnèl?"
18Jézi wéponn li, "Pouki ou ka di mwen bon? Apa di Bondyé, pyèsonn pa bon. 19Ou konnèt sé konmandman-an: Pa pou tjwé, pa pou fè adiltè, pa pou vòlè, pa pou mennen fo témwen, pa kwennen moun pou ou sa pwan bagay yo, wèspèkté manman'w épi papa'w."
20Épi nonm-lan di, "Mèt, dépi lè mwen ti gason mwen ka obéyi tout sé konmandman sala."
21Jézi gadé'y épi lanmityé an tjè'y épi i di, "Ou ka mantjé an sèl bagay. Alé vann tout sa ou ni épi bay sé maléwé-a lajan-an épi ou kay ni wichès an syèl. Apwé ou fè sa, ou kay swiv mwen pou bon."
22Lè Jézi di sa, fidji nonm-lan tonbé menm kon moun ki an lapenn. Épi i alé asou chimen'y tou an lapenn, paski i té benyen wichès.
23Jézi tounen oliwon épi i gadé sé disip li-a épi i di yo, "I difisil pou moun ki ni wichès vini anba kondwit Bondyé."
24Sé disip-la té sipwi pou tann sa Jézi té di-a. Mé Jézi wépété'y ankò, "Manmay, i difisil pou vini anba kondwit Bondyé. 25I pli ézé pou an kanmèl pasé adan an zyé an zédjwi pasé an nonm ki wich vini anba kondwit Bondyé."
26Sé disip-la té pli sipwi toujou épi yo di anpami yo menm, "Ében, ki moun ki sa ni lavi étonnèl?"
27Jézi gadé yo épi i di, "Épi nonm i enposib, mé pa épi Bondyé. Tout bagay posib épi Bondyé."
28Pita di Jézi, "Nou ja kité tout bagay pou nou sa swiv ou!"
29Jézi wéponn, "Mwen ka di'w lavéwité, pyès moun ki ja kité kay li ében fwè'y ében sésé'y ében manman'y ében papa'y ében ich li ében tè'y pou lapéti mwen épi Bon Nouvèl-la 30kay wisivwè yon san fwa pli an tan sala. I kay wisivwè pli kay, fwè, sésé, manman, manmay épi tè — èk épi yo i kay jwenn an chay pèsikasyon, épi an tan pou vini-an, lavi étonnèl. 31Mé an chay moun ki pwèmyé kay vini dènyé épi an chay ki dènyé kay vini pwèmyé."
Jézi Palé Twazyenm Fwa-a Konsèné Lanmò'y
(Mafyou 20:17-19; Louk 18:31-34)
32Yo té asou chimen-an ka mouté Jérouzalèm épi Jézi té ka maché douvan. Sé disip-la té twoublé an tjè yo, épi sé lézòt-la ki té ka swiv yo-a té pè. Ankò Jézi kwiyé douz disip li-a asou koté épi i di yo ki sa ki té kay wivé'y. 33I di yo, "Nou ka mouté Jérouzalèm, épi mwen Gason Lézòm kay tonbé anba pouvwa sé chèf pwèt-la épi sé titja lwa sé Jwif-la. Yo kay pasé jijman asou mwen ki kay di mwen sipozé mò, épi yo kay délivwé mwen bay moun ki pa Jwif, 34ki kay motjé mwen épi yo kay kwaché asou mwen, yo kay bat mwen épi kay tjwé mwen. Épi apwé twa jou, mwen kay wésisité hòd lanmò."
Jan Épi Jémz Mandé Jézi An Favè
(Mafyou 20:22-28)
35Jan épi Jémz, sé gason Zèbèdi-a, vini épi yo di Jézi, "Mèt, nou vlé ou fè bagay-la nou kay mandé'w-la ban nou."
36Jézi wéponn yo, "Ki sa zòt vlé mwen fè bay zòt?"
37Yo di'y, "Lè ou kay asid kon wa an pouvwa Papa'w, nou vlé ou kité nou asid épi'w yonn asou lanmen dwèt ou épi lòt-la asou lanmen gòch ou pou nou sa kondwi épi'w."
38Jézi di yo kon sa, "Zòt pa menm sav ki sa zòt ka mandé pou-a. Ès si zòt kay sa bwè an pòt soufwans-lan mwen oblijé bwè-a? Ében ès si zòt kay sa batizé menm kon batenm lanmò-a mwen oblijé batizé-a?"
39Yo wéponn, "Wi, nou sa fè'y."
Jézi di yo kon sa, "Zòt kay bwè an pòt soufwans-lan mwen oblijé bwè-a épi batizé an batenm lanmò-a mwen oblijé batizé-a. 40Mé sé pa mwen ki kay di ki moun ki kay asid asou lanmen dwèt épi lanmen gòch mwen. Sé Bondyé ki kay di ki moun ki kay asid la épi kondwi épi mwen. Okontwè i ja désidé ki moun sa kay yé."
41Lè sé lézòt dis disip-la tann sa, yo lévé faché kont Jémz èk Jan.
42Jézi kwiyé sé disip li-a ansanm épi i di, "Zòt sav ki mannyè moun ki sipozé kondwi sé lézòt nasyon-an ka fè kouman? Dépi yo wivé adan an pozisyon pou yo sa kondwi, yo ka fè tout moun ki anba yo sav sé yo ki mèt. 43Sé pa kon sa i kay yé anpami zòt. Si zòt pyès vlé ni lotowité anlè sé lézòt-la, ou kay ni pou sèvi yonn a lòt sèvant. 44Épi si yonn vlé sé li ki pwèmyé, kité'y abésé kò'y épi vini sèvant zòt tout. 45Menm kon mwen Gason Lézòm pa té vini pou sèvi moun kon sèvant mwen. Mwen vini pou sèvi moun sèvant épi pou mwen bay lavi mwen pou mwen sa fè an chay moun viv."
Jézi Fè Batiméyòs Wè Klè
(Mafyou 20:29-34; Louk 18:35-43)
46Jézi èk sé disip li-a épi an gwan konpanni moun wivé an vil Jèriko. La té ni on nonm avèg non'y sété Batiméyòs gason Timéyòs, épi kon yo té ka kité vil-la i té asid bò chimen-an ka mandé lachawité. 47Lè i tann Jézi ki sòti Nazawèt té la, i koumansé andjélé, "Jézi! Gason Wa David, ni konpasyon asou mwen!"
48An chay moun ki té la di'y kon sa, "Pouki ou ka andjélé'y kon sa? Doubout bétiz ou-a."
Mé sé pli fò i ka andjélé, "Gason Wa David, ni konpasyon asou mwen!"
49Jézi doubout épi i di, "Kwiyé'y ban mwen."
Kon sa yo kwiyé nonm avèg-la. Sé moun-an di'y, "Pwan tjè. Doubout. I ka kwiyé'w." 50Batiméyòs tiwé gòl li vitman épi i voyé'y asou koté, i soté asou dé pyé'y épi i vini douvan Jézi.
51Jézi mandé'y, "Ki sa ou vlé mwen fè ba'w?"
Batiméyòs wéponn, "Mèt, mwen vlé wè klè ankò."
52Jézi di'y kon sa, "Pou mannyè ou kwè an mwen, mwen ja djéwi'w. Ou sa alé apwézan." Épi la menm i vini wè klè épi i pati an lawout-la èk Jézi.